Document ID: 32010R0241

KOMISSION ASETUS (EU) N:o 241/2010,
annettu 8 päivänä maaliskuuta 2010,
asetuksen (EY) N:o 798/2008 liitteen I muuttamisesta Valko-Venäjän sisällyttämiseksi kyseisessä asetuksessa annettuun kolmansien maiden luetteloon, jotta voitaisiin sallia Valko-Venäjältä tulevien, ihmisravinnoksi tarkoitettujen munien ja munatuotteiden kuljetus unionin kautta, sekä muiden kuin sileälastaisten lintujen untuvikoista annettavan todistuksen muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 30 päivänä marraskuuta 2009 annetun neuvoston direktiivin 2009/158/EY (1) ja erityisesti sen 26 artiklan 2 kohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (2) ja erityisesti sen 8 artiklan ja 9 artiklan 4 kohdan,
sekä katsoo seuraavaa:
(1)
Direktiivissä 2009/158/EY vahvistetaan unionin sisäisessä siipikarjan ja siitosmunien kaupassa ja kolmansista maista tulevassa tuonnissa sovellettavat eläinten terveyttä koskevat vaatimukset sekä mallitodistukset kyseisten hyödykkeiden tuontia varten.
(2)
Direktiivissä 2002/99/EY annetaan ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja tuomiseen unionin alueelle liittyvät eläinten terveyttä koskevat säännöt sekä säädetään siitä, että kauttakuljetusta varten vahvistetaan omat säännöt ja annetaan erityinen todistus.
(3)
Sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista 8 päivänä elokuuta 2008 annetussa komission asetuksessa (EY) N:o 798/2008 (3) säädetään, että asetuksen soveltamisalaan kuuluvia hyödykkeitä saa tuoda unioniin ja kuljettaa unionin kautta ainoastaan niistä kolmansista maista ja niiden sellaisilta alueilta, vyöhykkeiltä tai erillisalueilta, jotka luetellaan asetuksen liitteessä I olevan 1 osan taulukossa. Asetuksessa myös vahvistetaan kyseisiä hyödykkeitä varten annettavia eläinlääkärintodistuksia koskevat vaatimukset. Hyödykkeisiin liitettävien eläinlääkärintodistusten mallit esitetään kyseisen liitteen 2 osassa.
(4)
Valko-Venäjää ei nykyisellään mainita asetuksen (EY) N:o 798/2008 liitteessä I olevaan 1 osaan sisältyvässä luettelossa. Valko-Venäjä on pyytänyt, että se lisättäisiin luetteloon, ja toimittanut komissiolle tiedot siitä, että se täyttää kyseisessä asetuksessa säädetyt vaatimukset.
(5)
Komissio on arvioinut myönteisesti Valko-Venäjän toimittamat tiedot siitä, kuinka ihmisravinnoksi tarkoitettujen munien ja munatuotteiden kuljetukselle unionin kautta asetetut eläinten terveyttä koskevat vaatimukset täyttyvät kyseisessä kolmannessa maassa. Tämän vuoksi on paikallaan lisätä kyseinen kolmas maa asetuksen (EY) N:o 798/2008 liitteessä I olevassa 1 osassa esitettyyn luetteloon. Kuitenkin ennen kuin saadaan tulokset tarkastuksesta, joka Valko-Venäjän elintarvike- ja eläinlääkintäviraston on tarkoitus suorittaa, kuuluminen luetteloon olisi rajattava koskemaan vain munien ja munatuotteiden kuljetusta kyseisestä kolmannesta maasta unionin kautta muihin kolmansiin maihin, sillä unionin alueelle tuomiseen liittyy tällöin eläinten terveyden kannalta vain hyvin pieni riski. Kyseistä lupaa myönnettäessä olisi edellytettävä lisätakeena, että kauttakuljetus tapahtuu maanteitse tai rautateitse kuorma-autoissa tai rautatievaunuissa, jotka on vahvistettu sarjanumerolla varustetulla sinetillä.
(6)
Koska toimenpide on tarkoitettu väliaikaiseksi, se saisi olla voimassa vain 18 kuukautta voimaantulopäivästä.
(7)
Tämän vuoksi asetuksen (EY) N:o 798/2008 liitteessä I olevan 1 osan luetteloon olisi lisättävä Valko-Venäjää koskeva kohta ja liitteessä I olevassa 2 osassa olevaan jaksoon ”Lisätakeet” olisi lisättävä uusi kohta.
(8)
Kokemus on osoittanut, että kolmannen maan toimivaltaisille viranomaisille saattaa aiheutua käytännön ongelmia siitä, että virkaeläinlääkärin on annettava untuvikoille todistus terveyttä koskevien vaatimusten täyttymisestä unioniin tuotavan lähetyksen lähetysajankohtana.
(9)
Jotta tuotantotavat ja todistusmenettelyt kyettäisiin ottamaan huomioon ja samalla varmistamaan, että eläinten terveyttä koskevat vaatimukset täyttyvät edelleen, liitteessä I olevassa 2 osassa esitettyä untuvikkojen eläinlääkärintodistuksen mallia olisi muutettava.
(10)
Asetuksen (EY) N:o 798/2008 liitettä I olisi sen vuoksi muutettava.
(11)
On aiheellista säätää siirtymäkaudesta, jotta jäsenvaltiot ja toimiala voisivat toteuttaa tarvittavat toimenpiteet täyttääkseen sovellettavat eläinlääkärintodistuksen mukaiset vaatimukset, jotka vahvistetaan tässä asetuksessa.
(12)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 798/2008 liite I tämän asetuksen liitteen mukaisesti.
2 artikla
Hyödykkeitä, joiden osalta on myönnetty asianmukaiset eläinlääkärintodistukset asetuksen (EY) N:o 798/2008 mukaisesti, saa tuoda unioniin tai kuljettaa unionin kautta 1 päivään kesäkuuta 2010 asti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä maaliskuuta 2010.

Labels: 17
5
0
3
8
6
18